4ኛው የህዝብና ቤቶች ቆጠራ በመጪው መጋቢት 29 በይፋ ይካሄዳል
4ኛው የህዝብና ቤቶች ቆጠራ በመጪው መጋቢት 29 በይፋ እንደሚካሄድ የብሔራዊ ፕላን ኮሚሽን አስታወቀ ።የብሔራዊ ፕላን ኮሚሽን ኃላፊ ሚኒስትር ዶክተር ፍጹም አሰፋ በዛሬው ዕለት በሠጡት መግለጫ እንደገለጹት 4ኛው የህዝብና ቤቶች ቆጠራ ከቅሬታ ነጻ በሆነ መልኩ እንዲካሄድ ለማስቻል የዲጂታል ቴክኖሎጂ ተግባራዊ ይደረጋል ።እንደ ዶክተር ፍጹም ገለጻ በ4ኛው የህዝብና ቤቶች ቆጠራ የቆጣሪዎችና የተቆጣጣሪዎችን ህገ ወጥ ሥራን ለመከላከል የእያንዳንዱ ቤትና ቤተሰብ በኦንላይን ቴክኖሎጂ ወይም ጂፒኤስ ክትትል የሚደረግበት አሠራር  ተዘርግቷል ።ቆጠራው በመላ አገሪቱ በአንድ ተመሳሳይ ቀን መጋቢት 29 የሚከናወን ሲሆን አንድ ሰው መቆጠር ያለበት አንድ ጊዜ ብቻ እንደሆነ ኃላፊ ሚንስትሯ ተናግረዋል ።የዘንድሮውን የህዝብና ቤቶች ቆጠራን ለማካሄድ 152ሺህ የቆጠራ ካምፖች በዲጂታል መልኩ  እንዲሠሩ  መድረጉን ኃላፊ ሚንስትሯ አስረድተዋል ።በ4ኛው የህዝብና ቤቶች ቆጠራም በኢትዮጵያ የሚገኙ ሁሉም ዜጎች፣ በስደተኛ ካምፖች የሚገኙ ዜጎች፣ በውጭ የሚገኙ ኢትዮጵያውያን፣ በገዳማትና ቤተክርስቲያናትና  በአዳሪ ትምህርት ቤት  የሚገኙ  ዜጎች  በቆጠራው ይካተታሉ ።የማዕከላዊ ስታስቲክስ ኤጀንሲ ዋና ዳይሬክተር አቶ ቢራቱ ይገዙ በበኩላቸው የህዝብና ቤት ቆጠራው  በአማርኛ ፣ ኦሮምኛ ፣ አፋርኛ፣ ትግርኛና ሶማሊኛ ቋንቋዎች  የሚደረገ መሆኑን  አብራርተዋል ።በ4ኛው የህዝብና ቤቶች ቆጠራ ዕድሜ፣ ሐይማኖት፣ ብሔር ፣ የአፍ መፍቻ ቋንቋ፣ የትምህርት፣ የጋብቻና የሥራ  ሁኔታ በዋነኛነት የሚሰበሰቡ መረጃዎች መሆናቸውን  ዋና ዳይሬክተሩ ጠቁመዋል ።በቆጠራው  ጊዜ  የመረጃ ጠለፋ እንዳይኖርም ኤጀንሲው ከሚመለከታቸው አካላት  ጋር  እየሠራ   እንደሆነ  ዋና ዳይሬክተሩ አያይዘው ገልጸዋል ።4ኛው የህዝብና ቤቶች ቆጠራ በ2010 ዓም  ለማከናወን  ታቅዶ ሲሰራ  የቆየ ቢሆንም  በአገሪቱ  የተፈጠረውን ወቅታዊ የፀጥታ ችግርን ተከትሎ የህዝብ ተወካዮች ምክር ቤት  ባስተላለፈው ውሳኔ  መሠረት ቆጠራው  ወደ  2011 ዓም ተዛውሯል ።በአጠቃላይ እስካሁን  በኢትዮጵያ በ1976 ዓም ፣ 1987ዓም ፣ 1999ዓም የህዝብና የቤቶች ቆጠራ የተካሄደ ሲሆን በተለያዩ ጊዚያት ቅሬታዎችና የፍትሃዊነት ጥያቄዎች ሲነሱ ቆይተዋል ።                                